Vullisverwydering hervat in Durban | Maroela Media
Durban se eThekwini-munisipaliteit het Dinsdag gesê die stad se vullisverwyderingsdienste is hervat nadat sy werknemers van die Expanded Public Works Programme (EPWP) teruggekeer het werk toe ná ŉ staking verlede week.
Honderde EPWP-werkers van die munisipaliteit het Vrydag begin staak en geëis om op ŉ voltydse grondslag deur die stad aangestel te word en ŉ salarisverhoging van R2 500 te ontvang.
EPWP-werkers het glo tydens hul staking die stad se strate met rommel en asblikke bestrooi asook werknemers van die stad se departement van reiniging en vaste afval verhoed om die strate skoon te maak.
Die munisipaliteit het Maandag vir die stakende werkers ŉ ultimatum gestel dat hulle die aandskof moet kom werk of die risiko waag dat hul kontrakte dalk beëindig kan word.
eThekwini het in ŉ verklaring gesê daar is Sondagaand omvattend met die werknemers beraadslaag. Hulle het glo tydens dié bespreking ingestem om onmiddellik terug te keer werk toe.
“Hulle het egter Maandag verder gestaak, voltydse indiensneming geëis en werknemers van die stad se departement van reiniging en vaste afval verhoed om hul take uit te voer.”
Die munisipaliteit het bygevoeg dat die mensehulpbronreserwes verhoog is om te verseker dat die vullisagterstand voor die einde van die week opgeklaar word.
Madagaskar-sikloon eis 29
Dank af, en stel nuwes aan. Daar is baie wat wil werk.